הוועדה המיוחדת לזכויות הילד, כנסת 18, פרוטוקול מספר 145, 2011-11-15 09:30

זבולון אורלב: בוקר טוב, אני אני מתכבד לפתוח את הישיבה.

זבולון אורלב: היום אנו מקדישים דיון מיוחד, להמלצות של הועדה לשינוי כלכלי-חברתי בראשותו של פרופ' טרכטנברג ואנחנו נעסוק בהמלצות שקשורות בתחום שבו עוסקת הועדה בחודשים האחרונים, שזה גילאי אפס עד שלוש.

זבולון אורלב: אנחנו לא עוסקים היום בחקיקה, לא עוסקים בחקיקה, כידוע, על סדר יומה של הועדה, נמצא חוק הפיקוח על המעונות, שהוא בהכנה לקריאה שניה ושלישית בשלבים הסופיים, ובעקבות דוח ועדת טרכטנברג הממשלה אישרה את המלצות הדוח -שבין ההמלצות זה גם להביא השלמתו של החוק עד סוף דצמבר, והממשלה קבעה דיון ב-20 בנובמבר שבו היא אמורה לקבל החלטות פרטניות לגבי כל המלצה והמלצה, ובין היתר, גם בסוגית החוק הזה כי כידוע, תלוי ועומד גם ערעור של שר התיירות על סעיפים שונים שאנחנו קבענו בחוק, אז הממשלה תצטרך לקבל הכרעות באשר לערעור ובאשר לחוק ואז אנחנו נוכל להמשיך, מקוה שנוכל להמשיך את מהלך החקיקה ונקיים את מצוות הועדה, להביא להשלמת החוק, עד סוף דצמבר.

זבולון אורלב: אפשר להתייחס לחוק אבל זה לא דיון על חקיקה, אנחנו עוסקים היום יותר בהבנת ההמלצות, בהבנת המשמעות, גם הטיפולית-פדגוגית, הרגשית והנפשית ולשם כך יש לנו אורחת כבוד, פרופ' פנינה קליין כלת פרס ישראל, מאוניברסיטת בר אילן, שעוסקת בחינוך לגיל הרך.

זבולון אורלב: נמצאים פה גם כמה מתלמידיה, ביניהן ליאורה מילקה, יו"ר אמונה.

זבולון אורלב: נמצאת פה גם רותם, שהיא בכירה באגף התקציבים, כדי שהיא תסקור את העניינים התקציביים.

זבולון אורלב: המשמעויות התקציביות של ההחלטות כפי שעולות היום בוועדה ואנחנו כמובן לפתוח בדיון, כי אני מאלה שסבורים שהמלצות ועדת טרכטנברג בסוגיית הגיל הרך הן מהפיכה הסטורית, הסטוריה, מתקופה שבה החברה הישראלית התייחסה לילדים בגיל הזה כאל איזשהו נטל שצריכים למצוא לו איזשהם פתרונות כמו שפעם קרא לזה דר' קדמן: "שמירת חפצים", כדי שהאם תוכל לצאת לעבוד.

זבולון אורלב: אנחנו נמצאים בתקופה שונה לחלוטין במאה ושמונים מעלות, כשאנחנו רואים בתקופה הזו את הילד במרכז ומבינים שזו אולי התקופה החשובה ביותר להתפתחותו במהלך חייו ואלה שנים קריטיות שאי אפשר לחזור עליהן, לכן יש חשיבות גדולה מאד לכך שהחברה תתייחס באופן שונה לחלוטין ממה שהיא התייחסה עד היום לגילאים האלה.

זבולון אורלב: יש כמובן משמעויות גדולות מאד ומרחיקות לכת, לאמירה הזו ולמה שמסתתר מאחוריה, לכן אני חושב שאחד הפרקים הדרמטיים בדוח, שממליץ על שינוי מאד יסודי, היא באמת הסוגיה של גילאי אפס עד שלש.

זבולון אורלב: אני חושב שמן הראוי שהועדה תברך את הועדה וועדת המשנה שעסקה בסוגיה הזו.

זבולון אורלב: אמרתי לחבריי בתנועת המחאה, שאני לא חסיד השיטה של "הכל או לא כלום" גם אם יש לי הערות ויש לי הערות על ההמלצות, אני חושב שזו תהיה טעות טראגית אם המלצות ועדת טרכטנברג, מצד אחד, הואיל וכל מי שבעל ענין חושב שהן חסרות ואפשר להשלים או אפשר להוסיף, מצד שני בעלי ההון רוצים גם הם להרוג את ההמלצות האלו.

זבולון אורלב: כמו באותו משל ידוע, על האיש המתבגר שכבר היו לו גם שערות שיבה וגם שערות שחורות אבל היו לו שתי נשים אז הצעירה כמובן מרטה לו את השערות הלבנות, והמבוגרת מרטה לו את השערות השחורות כך שהאיש יצא קרח מכאן ומכאן.

זבולון אורלב: אנחנו לא רוצים לצאת קרחים מכל הצדדים, ואני סבור שראוי מאד לקדם את ההמלצות האלו, מה שאפשר להוסיף נוסיף אבל לא לגרום לכך שההמלצות האלו יעלו אבק במגירה ואנחנו נחמיץ הזדמנות, חד פעמית לעניות דעתי.

זבולון אורלב: אחרי שכל הממשלות, ללא יוצאי דופן, נקטו במדיניות ליברלית שבעיניי קצת מוגזמת, שקיצצה והפחיתה מאד בשירותים ציבוריים, בשירותים חינוכיים ובשירותים חברתיים, אני חושב שעכשיו יש חלון הזדמנות בלתי רגיל לעשות תיקונים מאד מאד משמעותיים, לשנות שינוי מאד יסודי ואני מקווה שהועדה שלנו, כמו ועדת אחרות -השתתפנו בדיון בוועדת החינוך לפני ימים אחדים, ועדה שהתרכזה בעיקר בגילאי שלש וארבע וביתר הדברים שקשורים במערכת החינוך, מקוה שהועדה תוכל להיות שותפה למהלך שינוי מאד משמעותי בחברה הישראלית.

זבולון אורלב: כאמור, השינוי הזה הוא לא רק שינוי תקציבי, שנדמה לי שהועדה ממליצה על סדר גודל של שלושה מיליארד וחצי שקלים, אם אני עושה נכון את הסיכום, ועוד כמיליארד או שניים, אינני יודע בדיוק, בנקודות הזיכוי לאבות לילדים -בנוסף לאמהות, ויש כאן שינוי בחמש שנים, בתכנית חומש, יש כאן שינוי מאד מאד משמעותי.

זבולון אורלב: אז כאמור, אנחנו נפתח בדבריה של פרופ' פנינה קליין ואני מודה לך שהגעת, לאחר מכן נבקש מרותם להשלים את ההיבטים התקציביים ואנחנו נפתח את הדיון וכהרגלנו, מי שרוצה להירשם לדברים יואיל להעביר פתקים עם שמו ותקפידו לרחל, מנהלת הועדה.

זבולון אורלב: חברי הכנסת יכולים להשתלב בכל שלב.

פנינה קליין: בוקר טוב לכל אחד ואחת מכם, אדוני יושב הראש, חברי הכנסת, מכובדיי, יקיריי, כל מי שהתינוק והפעוט והילד בגיל הרך קרוב ללבו הוא יקירי.

פנינה קליין: אנחנו אכן נמצאים בתקופה מרגשת מאד והיסטורית, מהפך בתפיסה, אני מקווה שהמהפך בתפיסה יתורגם למהפך בעשייה, אבל, גם מהפך בתפיסה הוא מהפך חשוב מאד ועומד כבסיס מאחורי -אני מקווה- התפתחויות שתבואנה אחר כך.

פנינה קליין: עד עכשיו התינוק והפעוט, הילד בגיל צעיר מאד, לא היה במרכז הבמה, לא מבחינה חינוכית וגם לא מבחינה טיפולית.

פנינה קליין: כידוע לכם , הסטורית ואני לא צריכה להיכנס לזה, אתם ודאי מכירים את זה היטב, משרד התמ"ת עסק בטיפול בנושא של דאגה לכך שהאֵם תוכל לצאת בבטחה לעבודה.

פנינה קליין: העבודה חשובה, אבל שימו לב לשינוי בתפיסה, שהועדה המליצה עליו.

פנינה קליין: מי שכרגע אנחנו רוצים להתמקד עליו הוא התינוק הפעוט והילד בגיל הרך.

פנינה קליין: כמובן שאין להפריד בין האם והילד אבל, טובת הילד חייבת להיות במקום ראשון והגיע הזמן שזה יקרה, מכמה וכמה סיבות, אני ממש בקצרה אגע בכמה מהן.

פנינה קליין: משרד החינוך השקיע רבות לאורך השנים בנסיונות לקדם את החינוך בישראל, אני לא כל כך נבהלת מן הבעייתיות שמשתקפת במחקרי פיזה, אבל, בכל זאת, נעשו נסיונות והושקעו סכומים וחשיבה בנושא של קידום החינוך של ילדים.

פנינה קליין: "עוז לתמורה" ו"אופק חדש", לדעתי, על סמך מחקרים בנושא שבו אני עוסקת, התפתחות ילדים בגיל הרך, בנייה של רפורמות בגילאים מאוחרים יותר כמוה כבניית ארמונות על חול.

פנינה קליין: חלק מצליח וחלק לא, על חול - מדוע?

פנינה קליין: מכיוון שהתפתחות הילד בגיל מוקדם מאד מלידה, יוצרת את התשתית ואת הבסיס לבנייה מאוחר יותר.

פנינה קליין: אנחנו ידענו על כך, בדורות קודמים ידעו שהתקופה הראשונה בחיי הילד היא מאד חשובה, אז מה חדש?

פנינה קליין: מדוע התעוררנו רק עכשיו?

פנינה קליין: אחת הסיבות היא שהיתה הזדמנות ואני מצדיעה לבוכים ברחובות, על כך שניתנה הזדמנות להזיז בהקשר לנושא הזה אבל, המחקרים שנצטברו, מחקרים בינלאומיים, בנושאי התפתחות תינוקות ופעוטות בגיל הרך, הצביעו על כך שלא רק ההתנהגות של הילד מושפעת ממה שקורה לו, ממה שהוא חווה בגיל מאד מוקדם אלא גם ה hard ware מבנה המוח, תינוק בא לעולם מוכן עם מערכת ניורולוגית שמוכנה להפעלה, מה שקורה לו ומה שהוא חווה בגיל מאד מוקדם, מקבע וקובע את מה שיקרה מבחינת התפתחות המוח וכמובן התנהגות קוגנטיבית וחברתית-רגשית וקשה מאד להבדיל בין השתיים.

פנינה קליין: הדברים הפעוטים כל כך, שאנחנו רואים אותם ומרחפים על פניהם, כמה מחייכים אל הילד וכמה מגיבים אל הילד ובאיזו רגישות או חוסר רגישות מטפלים בו - אלה הדברים שממש ממש משפיעים על הילד עכשיו ועל מה שיקרה לו אחר כך.

פנינה קליין: משפיעים על התמונה של החברה שלנו בעתיד, משפיעים על מה שקורה בכבישים, משפיעים על מספר פרסי נובל שאולי אנחנו נקבל בעתיד.

פנינה קליין: מה שקורה בתקופה הראשונה בונה את התשתית.

פנינה קליין: רבותי, המחקר שנערך בארצות שונות בעולם עולה בקנה אחד עם מחקרים שאנחנו רואים במדינה שלנו.

פנינה קליין: יתרה מכך, בארץ, רק מעון אחד מתוך עשרה, אני מעגלת, אחד מתוך עשרה נותן טיפול איכותי לתינוקות, היתר נעים על רצף.

פנינה קליין: יש לנו סיכון, התינוקות שלנו בסיכון, בסיכון התפתחותי.

פנינה קליין: אמנם אחר כך אולי אפשר לשים טלאי, אבל טלאי הוא טלאי, הוא לוקח יותר זמן, עולה יותר כסף וחבל.

פנינה קליין: אנחנו לא נדע מה הפסדנו, אם היינו נותנים טיפול איכותי מלכתחילה.

זבולון אורלב: אחד מתוך עשרה?

פנינה קליין: מתוך שנים עשר.

פנינה קליין: בנוסף, פערים בין קבוצות באוכלוסיה, שזאת אחת המטרות שלנו במדינת ישראל, לסגור פערים, לאפשר לכל הילדים ללמוד ולהגיע, פערים כאלה נפערים עד גיל שלש, עד גיל שלש.

פנינה קליין: זה לא אומר שאחר כך "אבוד", אחד הדברים שמאפיינים את היצור האנושי, את האדם, יותר מכל דבר אחר, הוא הרבה גמישות בהתפתחות ויכולת הסתגלות אבל, כמו שאמרתי קודם, לתקן זה יותר קשה מאשר לעשות דברים בצורה נכונה מלכתחילה.

פנינה קליין: הפערים האלה, ניתן לסגור אותם מוקדם.

פנינה קליין: במדינת ישראל, כמו שאמרתי, במחקרים שאנחנו ערכנו אנחנו רואים שההשפעה של מה שקורה לילד מחוץ לבית היא עוד יותר חזקה מאשר במדינות אחרות.

פנינה קליין: אז כל מה שראיתם ב Newsweek וב Times בשנים קודמות, הצעקה הגדולה: הי, המח מתפתח בשנים הראשונות, מה יקרה אחר כך, אז אצלנו ההשפעה היא יותר חזקה ואחת הסיבות היא שילדים בישראל שוהים יותר שעות במעונות ובמרכזים שונים, במסגרות שונות של טיפול מחוץ לבית מאשר, למשל, בארצות הברית, הסידרה הגדולה שלה מחקרים של ה- NICHD - National Institute of Child Help and Development, שמראה שאם המעון עומד בסטנדרטים של קריטריונים של איכות, ככל שיש יותר קריטריונים כאלה שהמקום עומד בהם, ההתפתחות של הילדים יותר טובה.

פנינה קליין: אחר כך, יש תמונה של מה קורה אם לא.

פנינה קליין: אצלנ, זה קורה יותר ויותר חזק.

פנינה קליין: גבירותיי ורבותי, שאני שמחה שסוף סוף הגענו לשים את זה בראש סדר העדיפויות ואני מאד מקווה שלא יהיו אלה רק דיבורים בלבד.

פנינה קליין: אני מקווה שכולנו נתאחד ונתרומם מעל האינטרסים הספציפיים של גופים שונים, כדי באמת לקדם את הסיכוי של התינוקות שלנו להתפתח כמו שהיינו רוצים שיתפתחו.

פנינה קליין: עלו מספר בעיות בסיסיות במחאה הציבורית.

פנינה קליין: גם במחאת העגלות, האמהות באו בזעקה: תקלו עלינו בתשלום, תקלו עלינו בהוצאות של גידול ילדים בגיל הרך.

פנינה קליין: אני איתן, בתוך עמי אני יושבת אבל, היתה לי בעיה עם הבקשה, והבעיה היתה לא בגלל הבקשה עצמה אלא בגלל מה שהיה חסר בה.

פנינה קליין: בבקשה ובזעקה היתה חסרה זעקה ובקשה: תדאגו לטיפול איכותי לתינוקות ולפעוטות שלנו.

פנינה קליין: לא מספיק לדאוג לכך שיהיה לנו מקום לשים בו את התינוקות למשך כך וכך שעות ביום, במחיר זול, אלא, תדאגו לכך שהמקום שבו אנחנו משאירים את הילדים יהיה איכותי, יעמוד בקריטריונים של איכות.

פנינה קליין: זה היה חסר לי.

פנינה קליין: לפי הסדר שאני ראיתי את הדברים, כך באמת גם חברי ועדת טרכטנברג ראו את הדברים.

פנינה קליין: ההורים ביקשו, הציבור ביקש עזרה בעלות, כמובן קשורה לזה זמינות -האם יש מספיק מקומות אליהם אפשר לשלוח את הילדים, ואני מוסיפה את האיכות, מבחינתנו הסדר הוא בעצם הפוך.

פנינה קליין: איכות, זמינות ועלות.

פנינה קליין: הדברים קשורים אלה באלה, אין לי צל של ספק.

פנינה קליין: אינני נאיבית, ברור שהדברים קשורים אבל, אני מבקשת מחברי הועדה לשקול את הדברים בסדר הזה.

פנינה קליין: אני רוצה רק להזכיר לכם משהו שזעזע אותי כשגיליתי אותו: אני גיליתי שלגבי חיות מעבדה יש חוקים ברורים, מה צריך להיות גודל הכלוב, כמה עכברים או חיות אחרות יכולות להיות בתוכו, מה הטמפרטורה וכן הלאה וכן הלאה, רבותי, תחשבו: התינוקות שלנו, התינוקות שלנו.

פנינה קליין: או.קיי.

פנינה קליין: מבחינת ההמלצות, אני חייבת לומר, החויה של ועדת טרכטנברג היתה חויה אדירה עבורי, אינני כלכלנית, אני לא עוסקת בתחומים של תיקצוב ואני חייבת להצדיע בהוקרה ובהערכה לחברי הועדה ולפרופ' טרכטנברג, שעמד בראשה, הם קוראים לכך, הם אמרו לי שהם עברו "גיור" לגבי הגיל הרך.

פנינה קליין: אני רוצה בקצרה, לגעת בסעיפים העיקריים של ההמלצות הנוגעות לגיל הספציפי -אפס עד שלש, שאנחנו דנים בו היום.

פנינה קליין: לכל המלצה כזו יש המלצה תקציבית ואני מניחה שנשמע עליה יותר, אני אגע בעיקרי ההמלצות, מה שעומד מאחוריהן.

פנינה קליין: בראש ובראשונה, כפי שאמרתי קודם, שינוי בתפיסה.

פנינה קליין: העברת הסמכות והאחריות על תחום החינוך בגיל הרך למשרד החינוך.

פנינה קליין: זו תחילת הדרך, אנחנו עומדים לפני המדרגות אבל, אני רואה חשיבות בכל מדרגה שעולים בה לקראת המטרה.

פנינה קליין: אמנם זו התחלה.

פנינה קליין: העברת הסמכות יש בה מסר חשוב, הזכרתי אותו בתחילת דבריי.

פנינה קליין: לא עוד "שמירה על ילדים" -ואני חייבת לציין שהתמ"ת עשתה נסיונות כנים לעבור מעבר לכך אבל, אנחנו רוצים לדאוג להמשכיות, אנחנו רוצים לדאוג לרצף חינוכי, הטיפול והחינוך הולכים ביחד.

פנינה קליין: משתמשים במושג educare, education and care, care and education, , ההתייחסות להתפתחות רגשית וקוגנטיבית היא כאל הולכים בד בבד אז בראש ובראשונה, נתחיל את הרצף במקום הנכון ונדרג להמשכיות.

פנינה קליין: העברת הסמכות והאחריות -כמובן שהדבר צריך להיעשות עם התכנון והתיאום כדי שחלילה לא ילך לאיבוד מה שהושג על ידי התמ"ת וכדי שהילדים יוכלו לזכות וליהנות ממה שכבר יש ולקבל יותר בהמשך.

פנינה קליין: השלמת ההעברה בספטמבר 2012 - אנחנו רוצים להתחיל כבר, חיכינו מספיק, התינוקות חיכו מספיק, יום בחיי תינוק יש לו משמעות אדירה.

פנינה קליין: אמנם יושב ראש הועדה, חבר הכנסת אורלב, אמר שלא נדון בזה היום אבל, אני רצה להזכיר, החלת פיקוח על המעונות שבהם יש שבעה ילדים ויותר.

פנינה קליין: רבותי, אני הייתי מאד רוצה שהחוק הזה יגע בילדים שנמצאים במסגרת שיש בה ארבעה ילדים, שלושה ילדים, אחד, גם אחד, הכל חשוב, אבל מה לעשות, המסגרת בעולם שאנחנו נמצאים בו כרגע, אנחנו רוצים להתחיל עם לפחות שבעה, מקווים לאישור הצעת חוק הפיקוח, תחילת יישום חוק הפיקוח - שוב, אנחנו מקווים, החל מספטמבר 2012, בתוך החוק יש התייחסות לקריטריונים של בטיחות אבל, גם התייחסות לכך -ועברתי על החוק, זה בפרק ג' סעיף 10, שם יש התייחסות גם לאיכות ולקריטריונים של איכות, אני מקווה שהדבר אכן יקרה.

פנינה קליין: כאשר מניתי את הבעיות בשטח דיברתי על זמינות, על איכות ועל עלות והנקודה השלישית, ההמלצה השלישית, מתייחסת להרחבת היצע של מעונות יום המפוקחים והמסובסדים וכאן אני רוצה להתייחס למילה "פיקוח" מעבר למשמעות העכשווית שלה, של מישהו שנכנס לעשר דקות אחת לשלושה, ארבעה או חמישה חודשים - - -

אורית זוארץ: במקרה הטוב.

פנינה קליין: במקרה הטוב.

פנינה קליין: אני רוצה להתייחס לעין בוחנת, רואה, בודקת ובעיקר, ל in service training, למישהו שיהיה בתוך המעון וידריך את הנשים, שיש לי הערכה מלאה אליהן, אבל, אין לצפות שבתנאים הנוכחיים הן תוכלנה לעשות עבודה ראויה.

פנינה קליין: ועליהן אנחנו מטילים את האחריות הכבדה והחשובה של גידול ילדינו ואני אומרת "גידול ילדינו" מכיוון שכשתינוק נמצא בטיפול מן הבוקר עד ארבע או לפעמים אפילו יותר, עד שש, האדם הזה שמטפל בו הוא ה main care giver ומקרים מראים שיש לו את ההשפעה העיקרית, לצערי.

פנינה קליין: לכן אני רוצה לשים את הדגש על המילים "פיקוח והדרכה".

פנינה קליין: ושוב, הרחבת היצע - אנחנו מקווים להרחבת היצע כי אם לא יהיה היצע אז לא יהיה לאן לשלוח את הילדים וכל המלים היפות והטובות על איכות תרדנה לטמיון.

פנינה קליין: בינוי - במשך שנים דובר על הצורך לבנות מעונות חדשים.

פנינה קליין: מה קרה?

פנינה קליין: לאן?

פנינה קליין: -ואני אעצור כאן.

פנינה קליין: למה לא קרה?

פנינה קליין: אנחנו מקווים מאד שלאור ההמלצות ולאור התיקצובים בנושא הזה, יוקמו מעונות נוספים בעיקר במקומות שיש דרישה רבה להם, מקומות אורבניים וגם מקומות שאין בפריסה ארצית רחבה.

פנינה קליין: בנוסף, רק כמאה אלף, אני מעגלת תסלחו לי, כמאה אלף תינוקות נמצאים במעונות מפוקחים ומסובסדים על ידי ארגוני הנשים.

פנינה קליין: כמאה אלף נוספים נמצאים במסגרות פרטיות, רק כמאתיים ארבעים או קרוב לכך נמצאים במקום כלשהו, או בבית -שזה בסדר גמור, אני חושבת שאם יש הורה, אֵם, שרוצה - אז זה נפלא ובסדר, אין בעיה אבל, צריך לתת לאמהות את הבחירה להחליט, ומה שאני רוצה לומר הוא הנושא של זמינות, ההמלצה של הועדה היתה שגם במסגרות פרטיות תינתן הזדמנות לשפר מה שצריך לשפר מבחינת מבנה וכן הלאה, מבחינת בטיחות וגם לאפשר להן להיכנס לפיקוח והדרכה על מנת שגם שם תינתן האפשרות לטיפול איכותי שיעמוד בקריטריונים ויאפשר לאותן מסגרות, להורים ששולחים לאותן מסגרות, לקבל סיבסוד, על ידי כך -אנחנו מקווים, תהיה תחרות, יהיה פיקוח על המחירים וממילא העלות תישמר.

פנינה קליין: בנוסף, הרחבת היצע של סיבסוד.

פנינה קליין: הועדה המליצה על מתן סיבסוד, כמו שאמרתי קודם בהקשר לנושא של עמידה בקריטריונים.

פנינה קליין: החלת תקינה ופיקוח אחידים - אנחנו מקווים שהפעילות הזו תחל מיד והתיקצוב מדי שנה.

פנינה קליין: מדובר על תיקצוב חד פעמי, מיידי וגם על תיקצוב נמשך.

פנינה קליין: תיגבור הכשרת מטפלות, תיגבור הדרכת מטפלות, אני לא הזכרתי סכומים בדבריי לפני כן, אני כן רוצה להזכיר סכום אחד, קטן יחסית לסכומים האחרים, בנוסף לסכומים האחרים, שמבחינתי יש לו חשיבות אדירה שהוא -כקונספט מבחינה תפיסתית: "הועדה המליצה על כשלש מאות וחמישים מליון ₪ בתוספת רק להדרכה בתוך המעונות.

פנינה קליין: אפסיק כאן.

פנינה קליין: אני חושבת שהתמונה, לפחות בקווים כלליים, ברורה.

פנינה קליין: אני מאד מקווה שלא "יושמו מקלות בגלגלים" ולטובת ילדינו ואזרחינו בעתיד, אכן דברים יתחילו לקרות ולהתגלגל בכיוון הנכון.

פנינה קליין: תודה.

זבולון אורלב: תודה רבה לפרופ' פנינה קליין, שנתנה לנו-וגם לאלה שצופים בנו ומאזינים, שיעור מאלף שצריך לעמוד לנגד עינינו.

זבולון אורלב: אנחנו, סביב השולחן העגול הזה, כל אחד בתחומו נושא אחריות כזו או אחרת, למה שמתרחש בתחום הזה של הטיפול בגיל הרך, והואיל ולילדים האלה אין הגנה, הם לא יודעים לתבוע בשם עצמם, וגם אם ההורים התעוררו ועשו איזושהי מחאה, אלה הזוגות הצעירים שהם מאד עסוקים, נמצאים בגיל קשה ביותר שבו כל העומס נופל עליהם, גם המשכנתא, גם הילדים, גם לבנות בית וכו', אז סביב השולחן העגול הזה, ועוד שולחנות עגולים שם בממשלה, אם לא נקח אחריות ונפעל בענין הזה אז אין מישהו אחר, זולת אלה שיושבים כאן אין מישהו אחר שידע לעשות את העבודה הזו.

זבולון אורלב: אני מאד מודה לך.

זבולון אורלב: כאמור, חילקנו מראש את הדיווח על הממלצות, בין ההמלצות התכניות, המהותיות והמקצועיות לבין הסוגיה התקציבית, מה המשמעויות התקציביות של ההמלצות?

זבולון אורלב: מה בעצם המליצה הועדה בתחום התקציבי?

זבולון אורלב: מלכתחילה ביקשתי שיהיה יושב ראש ועדת המשנה לחינוך ולגיל הרך, גל הרשקוביץ, שהוא הממונה על התקציבים אבל נבצר ממנו וממלאות את מקומו בכבוד רב, אורחת קבועה שלנו בוועדה, רותם רולף, שהיא רכזת תעסוקה והיתה גם הידברות מוקדמת בינינו כדי שהיא תוכל לתת סקירה ממצה באשר להיבטים התקציביים של ההמלצות וכאמור, היום אנחנו כבר לא מדברים רק על המלצות אלא על אישור עקרוני ואל יהא הדבר קל בעיניכם.

זבולון אורלב: אני יודע שדר' בורג אמר פעם, "יש שאלה של עיקרון ויש שאלה של עפרון".

זבולון אורלב: כלומר, לא כל עיקרון הופך להיות עפרון והמלצה קונקרטית אבל, אני מקווה שהממשלה, בעשרים לחודש, או בשבוע שלאחר מכן -ואני שומע שתהיה דחיה, תקבל את ששים או שבעים ההחלטות של "מחליטים" קונקרטיות לביצוע ההחלטות האלו.

זבולון אורלב: ובשיחה שהיתה לי עם שר התמ"ת, יחד עם הייעוץ המשפטי של הועדה, אמר לנו גם כן השר, חבר הכנסת שלום שמחון, שהוא נחוש מאד להביא הצעות לממשלה כדי שההמלצות של הועדה -ככתבן, כלשונן וכרוחן, תתקבלנה על ידי הממשלה וגם הוא רואה בהן משמעות מאד מרכזית לקידומם של ילדים בגילאים אפס עד שלוש.

רותם רולף: בוקר טוב.

רותם רולף: לפני שאכנס לנושא התקציבי, אני רק רוצה לומר, בהקשר לרקע הרלבנטי שעליו הרחיבה כרגע פרופ' קליין, בעצם, הועדה בראשותו של טרכטנברג ראתה בעיה מרכזית במחסור בהיצע במעונות יום, זאת אומרת שיש כרגע מקום לכמאה אלף ילדים, שהם חמישים אחוז מן הילדים שנמצאים במעונות, שגם -כמו שפרופ' קליין אמרה, אלה לא כל הילדים בשכבות הגיל המדוברות, שנתונים של אפס עד שלש.

רותם רולף: לפיכך, חלק מאד משמעותי מהמלצות התקציב של הועדה, כמיליארד שקלים על פני החומש הקרוב, מוקצים לבינוי של מעונות יום חדשים, מה שאמור להביא מקום לכשלושים אלף ילדים נוספים במערכת.

רותם רולף: מדובר פה בגידול משמעותי ביחס למצב הקיים, כשהאתגר המשמעותי פה הוא באמת היכולת ליישם ולכן, הועדה המליצה גם לערב את הרשויות המקומיות בתהליך וגם לערב גורמים אחרים שרלבנטים, אם זה מינהל התכנון במשרד הפנים או גורמים אחרים שבסוף יביאו לקבלת רישוי למעון יום.

רותם רולף: פה מדובר באמת על סכום מצטבר שלא היה בשנים האחרונות לתחום של בינוי מעונות.

רותם רולף: נושא נוסף שיאפשר להרחיב את היצע מעונות היום.

רותם רולף: לא הזכרתי את זה קודם, אנחנו מתכוונים להרחבת ההיצע של מעונות היום המסובסדים, כלומר, מעונות יום שמפוקחים גם בהיבט של מחיר וגם בהיבט של פיקוח.

רותם רולף: לכשיעבור החוק על פיקוח על מעונות היום הוא יכלול את כל המעונות אבל מדובר גם במפוקחים בהיבט של המחיר -מה שאומר שהורים ששולחים ילדים למעונות האלה, יכולים -בהתאם למבחן תעסוקה והכנסה, לקבל סבסוד מן המדינה.

זבולון אורלב: הבנתי מן ההמלצות, שלאחר העברת חוק הפיקוח לא יהיה הבדל בין מעונות של ארגוני הנשים לבין מעונות פרטיים, שמוכנים להגיע להסדר עם משרד התמ"ת לגבי פיקוח על המחיר.

רותם רולף: נכון.

רותם רולף: אם לא הסברתי נכון, אני מתנצלת.

זבולון אורלב: תיאורטית, גם ארגון של נשים או ארגון ציבורי יכול לומר : אני לא רוצה פיקוח אבל כולם חייבים בפיקוח ורישוי.

זבולון אורלב: כל ההבדל הוא בפיקוח על המחיר.

רותם רולף: נכון.

רותם רולף: הרעיון הוא, שאנחנו רוצים להרחיב את היצע המעונות שמפוקחים בהיבט המחיר ובמיוחד -בתקופה של החומש הקרוב, עד שגם חוק הפיקוח ייכנס לתוקף על מעונות עם שבעה ילדים ומעלה ועד שתסתיים תכנית החומש לבינוי מעונות יום.

רותם רולף: בתקופה הזו של חמש השנים הקרובות, אנחנו רוצים -בהמשך למה שכבר נאמר בוועדה בעבר, להקצות 700 מליוני שקלים לתמיכה בשיפוצים, כדי שיֵקָל על המעונות לעמוד בסטנדרטים הבטיחותיים.

רותם רולף: מה שיקל על החסמים של מעונות יום פרטיים להיכנס אל המערך המפוקח מחיר.

רותם רולף: זאת אומרת, מעון יום פרטי שיתחייב לעמוד בפיקוח על המחיר במשך חמש שנים, יוכל לקבל עזרה ותמיכה בשיפוצים.

רותם רולף: כך אנחנו מקווים להתגבר -באופן מהיר יחסית, במהלך הבינוי, על המחסור בהיצע של מעונות יום, כשהבינוי יתמקד כמובן באיזורים שיש בהם עודף ביקוש, זאת אומרת, שהורים רוצים לרשום את הילדים למעון יום מפוקח ומסובסד ואין להם מעון יום כזה פנוי, וגם במקומות שבהם בכלל אין היצע של מעונות יום מפוקחים ומסובסדים.

זבולון אורלב: האם מוקצב מול הרחבת ההיצע?

רותם רולף: בסכום המוקצב להרחבת ההיצע.

זבולון אורלב: מהו?

רותם רולף: בסך הכל, מיליארד שקל על פני החומש בנושא של בינוי ועוד שבע מאות מליון.

רותם רולף: זאת אומרת, בסך הכל כמעט שני מיליארד לנושא של הבינוי, פלוס השיפוצים שאמורים לתמרץ את המעונות הפרטיים, להיכנס למערך המפוקח.

זבולון אורלב: זה בנוסף לתקציב הקיים היום במשרד!?

רותם רולף: ודאי, שהוא משמש לתיקצוב ילדים, מעבר לכך - - -

זבולון אורלב: לא, יש גם תקציב בינוי, אבל אני שואל: האם התקציבים האמורים טרכטנברג הם מעבר לתקציבים הקיימים היום במשרד הממשלתי?

רותם רולף: התקציבים שקיימים היום לבינוי במשרד הממשלתי כמדומני -ויתקן אותי המשרד אם אני טועה, הם נמוכים משמעותיים מן התקציבים לפי טרכטנברג והם הוקצו חד פעמית לשנה מסויימת והתגלגלו מאז בעודפים זאת אומרת שהם לא יהיו בבבסיס התקציב של השנים הבאות, אין תקציב שמיועד לבינוי, אבל כבר השנה יצא קול קורא - - -

זבולון אורלב: האם ב 2011 וב-2012 אין תקציב בבסיס התקציב של התמ"ת לבינוי?

רותם רולף: בשנת 2011, מעבר לסכום שהוקצה בבסיס לבינוי, משרד התמ"ת היה נכון להעביר תקציבים נוספים שהגיעו לכמאתיים מליוני שקלים, והפניה הזו כבר עברה בוועדת הכספים של הכנסת ויצא קול קורא - - -

זבולון אורלב: מצוין.

זבולון אורלב: השאלה שלי היא, האם המיליארד הזה הוא מעבר למאתיים המליון?

רותם רולף: כן, בוודאי, מעבר למאתיים המליון.

רותם רולף: אז בסך הכל, אם אתם רוצים להסתכל על שש שנים, מיליארד מאתיים.

רותם רולף: תודה על החידוד.

מיטל להבי: האם יש תקציב ל 2012?

זבולון אורלב: אנחנו נמצאים בוועדה לזכויות הילד ולא במועצת העיר תל אביב, אני אאפשר לכן להגיב.

מיטל להבי: יש חמישה מעונות בתל אביב.

רותם רולף: מעבר לתקציב שקיים בבסיס התקציב לנושא של סיבסוד ילדים, הועדה נתנה את הדעת על כך שכתוצאה מהרחבת היצע מעונות היום יתווספו ילדים חדשים למערכת והיא לא תרצה להפחית את הסיבסוד שהם מקבלים ולכן הוקצו כאן מעל מיליארד שקלים על פני החומש הקרוב, שזה מגיע לשש מאות מיליוני שקלים בבסיס התקציב בשנת 2016, בנושא של סיבסוד ילדים חדשים שהתווספו למערך המפוקח מחיר.

רותם רולף: זאת אומרת, יש פה, אני חושבת, בשורה גדולה בהקשר הזה.

רותם רולף: בסך הכל - - -

זבולון אורלב: האם עומק הסיבסוד משתנה?

רותם רולף: עומק הסיבסוד כרגע קיים - - -

זבולון אורלב: משפחה שהיום זוכה להנחה של אלף שקל לפי מבחן הכנסה, האם זה משתנה?

זבולון אורלב: האם היא תקבל עכשיו פחות?

זבולון אורלב: מה המליצה הועדה?

רותם רולף: כרגע הועדה המליצה להקצות את מירב הכספים האפשריים לנושא של הרחבת ההיצע קרי, לתוספת ילדים חדשים למערכת, תוך שמירה על רמת הסיבסוד הקיימת.

זבולון אורלב: הסיבסוד הקיים נשמר ללא שינוי!?

רותם רולף: נכון.

רותם רולף: ואני אגיע גם למה שנשאל כהערות ביניים, אני מנסה לשמור על איזשהו רצף הגיוני ככל הניתן.

רותם רולף: דיברנו על כך שהרחבת ההיצע תגזור תוספת סיבסוד לילדים החדשים שנכנסים למערכת ובנוסף, מוקצים פה גם כשלש מאות וחמישים מליון על פני החומש להכשרה של מטפלות חדשות שיידרשו כשיהיו מעונות חדשים ולנושא של מערך הפיקוח על המעונות.

רותם רולף: לגבי התשלום של המטפלות, אנחנו יודעים, שהחלק שהמדינה מממנת יחד עם ההורים, בא לביטוי בתעריף.

רותם רולף: פה, אני מדברת על הכשרה שהתמ"ת עושה למטפלות חדשות.

רותם רולף: בתשובה להערות הביניים, מבקשת לסיים את הדברים.

רותם רולף: בסך הכל אפשר לראות שיש כאן

רותם רולף: הקצאה של כשלושה מיליארד ומחצית ₪ בחודש הקרוב, מעבר למיליארד השקלים שנמצאים בבסיס התקציב הקיים זאת אומרת, הממשלה, בעוד שבועיים -אנחנו מקווים, והועדה -ללא ספק, שמו חשיבות רבה לתחום, כשבנוסף לסכום שהוא פי שלושה וחצי מן הסכום הקיים, יש גם את הנושא שיושב ראש הועדה הזכיר, שנותנים עוד שתי נקודות זיכוי לאב עבור כל ילד בגילאי אפס עד שלש, שיש לו, שגם פה מדובר בעלות שנתית של כמיליארד שקלים.

אורית זוארץ: שלום לכולם ותודה רבה על הסקירה.

אורית זוארץ: אני מציעה ליושב הראש לקבל את טיעוני האוצר אם יש אפשרות להעביר אלינו, לוועדה, טבלה מסודרת - - -

זבולון אורלב: יש בדוח.

זבולון אורלב: ביקשתי להניח על שולחן הועדה את הפרק מהמלצות וועדת טרכטנברג, לצערי, את שלושת החוקים האחרונים שבהם יש את כל הטבלאות לא צירפו.

אורית זוארץ: אני מבקשת לקבל מסמך מסודר, שהאוצר אכן מאשר את זה ומתחייב לעשות את זה - - -

זבולון אורלב: זו החלטת הממשלה.

אורית זוארץ: לפעמים, יש פערים בין החלטת הממשלה לבין ההתנהלות במשרד האוצר.

זבולון אורלב: אני לא חסיד של האוצר, אבל כרגע האוצר לא יכול להעביר לך שום מסמך, כי את המסמך הוא צריך להעביר קודם לדיון בממשלה, שיהיה בעשרים ושביעי לחודש ועל פי זה כולנו נוכל לדעת.

אורית זוארץ: אי אפשר לקבל את הסכומים הסופיים אחרי החלטות!?

זבולון אורלב: הדגשתי, שבראש הועדה שתיקצבה את הענין והמליצה, עמד הממונה על אגף התקציבים, גל הרשקוביץ - - -

אורית זוארץ: שהוא לא כאן היום.

זבולון אורלב: הוא לא כאן, אבל נמצאת כאן נציגתו שהיא נציגת האוצר.

זבולון אורלב: אלו ההמלצות על דעת האוצר, אני מבין שלא היתה מחלוקת ביחס לסכומים.

רותם רולף: לא היתה מחלוקת.

זבולון אורלב: הגם שזה חשוב שההמלצות לא יתקבלו על ידי ועדה שהאוצר "לא היה" או "לא מכיר".

זבולון אורלב: בראש הועדה עומד הממונה על אגף התקציבים.

זבולון אורלב: אני מסכים שאסור לנו - - -

אורית זוארץ: אנחנו למודי נסיון.

זבולון אורלב: לכן צריך לקיים את הישיבה הזו.

אורית זוארץ: מצוין.

אורית זוארץ: על כך אני מברכת.

אורית זוארץ: תודה רבה לפרופ' קליין על הסקירה.

אורית זוארץ: זו גם הזדמנות להודות למובילות מחאת העגלות, לענת רוזיליו וליערה ישורון מ"הורים עובדים לשינוי" ולארגוני הנשים ומעונות היום וגני הילדים שנמצאות כאן.

אורית זוארץ: אני רוצה להתייחס לדברים שנאמרו.

אורית זוארץ: יש לי הרגשה שנעשה כאן עוול למעונות היום ולגנים הפרטיים עם הדברים שנאמרו כאן בפתח הדברים, מכיוון שהתמונה היום היא לא תמונה ש"אין דין ואין דיין".

אורית זוארץ: מעונות היום מפוקחים ומבוקרים, יש סטנדרטים שנקבעו על ידי משרדי הממשל והם עומדים בסטנדרטים האלה ולכן, השינוי בשידרוג שכבוד יושב הראש מציע -הן בפיקוח והן בתהליך הרישוי הוא ראוי, הוא חשוב והוא משמעותי אבל לצייר איזושהי תמונה שהגיל הרך בישראל הוא הפקר זה פוגע וגורם עוול לארגוני הנשים ולארגוני הגנים הפרטיים, שבעצם נותנים מענה במקום שבו המדינה כשלה.

אורית זוארץ: עובדה היא שהמדינה מעבירה את האחריות על הגיל הרך לארגוני הנשים והם לוקחים את האחריות וגם גני הילדים הפרטיים, שנותנים מענה לחוסר העצום.

אורית זוארץ: הרי אנחנו מדברים פה על פער מאד גדול בין ההיצע שניתן על ידי המעונות המסובסדים לבין המענה בגני הילדים הפרטיים והמשפחתונים והמסגרות הנוספות שחלקן אף מפוקח.

אורית זוארץ: גם גני הילדים הפרטיים נמצאים תחת איזשהו פיקוח ולצערי הרב, ב-2003 התקבלה החלטה שהגנים הפרטיים ייכנסו.

אורית זוארץ: לא קראו לזה פיקוח, אלא 'הדרכה וליווי' ובכל גן פרטי היתה נציגה של משרד החינוך שליוותה בצורה: "ואֲת עושה כך עם היד", זה נכון, זה בדיוק מה שקרה.

אורית זוארץ: כשהתחילו לקצץ את התקציב ב-2003 ופגעו בשירותים החברתיים ואנחנו מדברים על כלל השירותים החברתיים, זה אחד הדברים הראשונים שביטלו, אני מכירה באופן אישי את כל המערך הזה ולכן אני מציינת את זה.

אורית זוארץ: היה מערך פיקוח על גיל שנתיים ומעלה, שלא נכלל בתוך מעונות היום ובגנים הפרטיים, וכשקיצצו אז קיצצו שם, בְּמקום שבו חוץ מתעודת לידה לא צריך שום דבר כדי להקים עסק, לצערי הרב, והגיע הזמן באמת להחזיר את התקציבים האלה, גם לפיקוח וגם להדרכה ולא רק למטפלות חדשות שיוכשרו.

אורית זוארץ: דיברה כאן פרופ' קלין בצורה מאד מאד ברורה, על הצוותים שכבר עובדים וכבר עובדות בתוך המערכת.

אורית זוארץ: זה ציר מאד משמעותי שאסור לנו לזלזל בו.

אורית זוארץ: הציר השני הוא תפיסת ההורות.

אורית זוארץ: מדברים פה על אמהות עובדות ואני חושבת שהגיע הזמן לשים את המשפחה במרכז ואת האחריות של ההורים על הילדים ולהפסיק להתייחס לסוגיה הזו כאחריות של אמהות בלבד.

אורית זוארץ: מדובר בתא המשפחתי ו"שָׂפָה בונה מציאות" וזו הערה שאני חושבת שכדאי לנו, כמי שעוסקים בתחום הזה, להפנים אותה.

אורית זוארץ: אנחנו מדברים על חיזוק התא המשפחתי, אנחנו מדברות הרבה על התאמת עולם התעסוקה להורות כדי שגם האבות יוכלו לממש את הזכות הבסיסית שלהם כהורים.

אורית זוארץ: לצערי הרב, יש מספר דברים נוספים שחסרים בדוח, אין בדוח שום התיחסות לילדים עם צרכים מיוחדים בגיל הרך.

אורית זוארץ: שום התיחסות דיפרנציאלית ואנחנו יודעים שילדים עם צרכים מיוחדים בגיל הרך יש להם צרכים נוספים מעבר לצרכים הבסיסיים, אני לא יודעת עד כמה מעונות היום של ארגוני הנשים והגנים הפרטיים נותנים מענה לסוגיה הזו, זה אחד הנושאים שהגיעו אלינו ללשכה כהערה, אם עדיין יש אפשרות לשנות את אופן התיקצוב או את הנושאים המתוקצבים אז יש מקום לעשות את זה.

אורית זוארץ: לגבי פיקוח ורישוי, אלו סוגיות שעסקנו בהן לאורך השנה האחרונה באופן אינטנסיבי מדי שבוע, הועדה בראשותו של חבר הכנסת זבולון אורלב מובילה את הסוגיה הזו ואני חושבת שהגיע הזמן לסיים את הליך החקיקה, אני מברכת על כך שהאוצר -אולי בלחץ טרכטנברג, בסופו של דבר, ניאות להגדיל את התקציבים, כי אנחנו, לאורך השנה, ניסינו במשא ומתן ובשיח עם השרים הרלבנטים, להגדיל את התקציבים אז אנחנו יכולות רק לברך את המחאה החברתית, את מובילי המחאה, שהם הצליחו במקום שאנחנו אולי פחות.

אורית זוארץ: אם יהיו הערות נוספות אתייחס בהמשך, תודה רבה.

זבולון אורלב: תודה רבה.

זבולון אורלב: אתחיל עכשיו לחלק רשות דיבור למי שנרשם.

זבולון אורלב: ראשונה נרשמה מיטל להבי, סגנית ראש עירית תל אביב.

זבולון אורלב: יש המון רשומים ורשומות אז אנא, ממש בקצרה ובתמציתיות.

מיטל להבי: קודם כל אני רוצה לברך את כל הנוכחים וגם על הדברים שנאמרו עד כאן.

מיטל להבי: התחברתי גם לדברייך וגם לדבריה של חברת הכנסת אורית זוארץ בנושא של תחולת השינוי הטרמינולוגי ולא רק בנושא חינוך.

מיטל להבי: הדברים שכתובים פה הם דברים שבעצם משלימים תהליך שבפעם הראשונה הייתי שותפה לו בוועדה לקידום מעמד הילד, בראשותו של חבר הכנסת אורלב.

מיטל להבי: נעשתה הרבה עבודת רקע וחלק מן ההמלצות ממש מתחברות לשיח שהתפתח פה ואנחנו שמחים על הבשורה של הפיכת הפירמידה והתחלה מן השורשים.

מיטל להבי: כאמהות, כמשפחה, כמחוברים לילדים, כמוקסמים על ידם, אנחנו יודעים ששם, בשרשים, הכל מתחיל.

מיטל להבי: אני רוצה קצת להיכנס יותר לעומק של הדברים כי אני דווקא באה מן הכיוון של הפרקטיקה המבצעת ויודעת שמצד אחד הצעקה הציבורית והמחאה הצבירות הן אמיתיות, אותנטיות וצודקות וההורים מדברים מכאבם אבל מצד שני, היכולת לייצר את הפתרונות -ומהר, היא מורכבת ושינוי הוא תהליך ולא מעשה ניסים.

מיטל להבי: אין לנו בעיות עם ההמלצות על "החשיבות והאיכות" ואני דווקא אתחבר קודם כל לנושא של האיכות.

מיטל להבי: כשאת נתת את הסקירה על כך שהופיע שעשרה אחוז מן הגנים המפוקחים עומדים בתנאי איכות גבוהים, את מדברת על המעונות הציבוריים -למעשה, ולא על הפרטיים, הציבוריים הם אלה שנבדקו.

מיטל להבי: מה מביא אנשים אל הפרטיים?

מיטל להבי: גם השאלה של איכויות והשאלה שנשאלת היא האם אנחנו רוצים לייצר סטנדרט פדגוגי בגיל צעיר ומהו הסטנדרט?

מיטל להבי: אני לא הייתי רוצה לקשור מחסור של מוסדות במניעת סבסוד.

מיטל להבי: זאת אומרת, כיום, אם יש לי אלף חמש מאות נדחים במעונות היום של ויצ"ו ושל נעמ"ת, אז הורה שנדחה בויצ"ו או בנעמ"ת או ב"אמונה", אין סיבה שמה שמגיע לו בדין כסבסוד פרסונאלי עקב מצב סוציו-אקונומי לא ישרת אותו ברישום לגן הפרטי, זה הדבר הראשון שאנחנו צריכים לעשות.

מיטל להבי: יש החלטת ממשלה שרירה וקיימת שאומרת את זה, שהחליטה את זה ושצריך ליישם אותה ואז נצליח להוזיל את המחיר גם אם לא נִפְתָח וְנְפַתֵח עוד מענים, ואני מבינה שזו לא מטרה ראשונה אבל זו מטרה חשובה.

מיטל להבי: או אז הייתי שואלת מה עשויים להיותה זרזים לכניסת שוק הפרטי למערך המפוקח כי זה הפתרון הראשון שהיינו רוצים לראות קורה ומתיישם.

מיטל להבי: פיקוח פדגוגי -דובר על זה בוועדה, פיקוח מבני ופיזי - דובר על זה.

מיטל להבי: הנושא של פיקוח תעריפי, מראש את אומרת שעל שלושים וחמישה ילדים, במקום להוסיף עוד מטפלת יקצצו שתי מטפלות, זאת אומרת, את מורידה את הסטנדרט.

מיטל להבי: בדרך כלל, הסטנדרט הפרטי -ולכן גם המחיר, הוא יותר גבוה וצריך לראות איך לא מגיעים להתנגשות בין איכות לבין תיערוף במיגזר הפרטי שעובד בקורלציה אחרת.

מיטל להבי: מאד התחברתי לדברים שאמרת על היצע, פיקוח ובקרה - על הדרכה, ומי שראתה -היתה ביום ששי האחרון תכנית טלויזיה שדיברה על כל הכללים שמיושמים היום במערכת החינוך, שמחנך כבר הופך לטכנוקרט שממלא טפסים כדי לעמוד בסטנדרטים, והייתי מוסיפה מושג חדש לשיח שלנו - "העצמה".

מיטל להבי: והשאלה איך אנחנו מפתחים את ה being של הגננות ולא רק את הכלים המדדיים, כי אני חושבת שזה מה שקובע את הכל וצריך לפתח טרמינולוגיות חדשות וכמי שהופכת פיקוח להדרכה - אם נוסיף את המילה 'העצמה' ליד זה אז נייצר אמירה אחרת או נכונה יותר.

מיטל להבי: אני חייבת לציין כאן את התמ"ת.

מיטל להבי: אני אחת הרשויות ברות המזל שזכו בשנה הזו לקבל תיקצוב להקמת חמישה מעונות יום, אנחנו הצטרפנו לקול הקורא של התמ"ת ואני רוצה לספר מהי הסיטואציה.

מיטל להבי: העיריה נותנת הקצאת קרקע, התמ"ת נותן בממוצע שני מליון וחצי, אבל צריך לבוא מפעיל ולהשלים את הסכום והשלמת הסכום היא כמעט פי שתיים.

זבולון אורלב: זמנך קצר.

מיטל להבי: אני חושבת שהגברת המעורבות של הרשויות המקומיות בגיל הרך צריכה להישקל דרך הקמת יחידה, אגף לגיל הרך, כמו שנעשה בנתניה, וכמו שאתם ידעתם לעשות לא מזמן במושב האחרון של הכנסת, כשחייבתם רשויות להקים יחידה לנוער.

מיטל להבי: אותו הדבר, אגף לגיל הרך ואחד הדברים שהכי שימחו אותי היה לראות שהכללתם -וצריך באמת לראות איך עושים את זה, את הנושא של יום לימודים ארוך, היום שאתם אומרים שחוק חינוך חובה קיים מגיל חמש או ארבע, זה אומר שמשעה שתים עד ארבע משלמים את האלף שקלים.

מיטל להבי: ואני מברכת את כל שנעשה.

שולמית ביסמנובסקי: אני רוצה לברך את ועדת טרכטנברג על שקיבלה את ההצעה של הועדה לזכויות הילד לשנות את התפיסה ולהעביר את הפיקוח וההדרכה למשרד החינוך.

שולמית ביסמנובסקי: זה מהלך דרמטי והיסטורי ואני מקווה שבאמת יקבלו את זה.

שולמית ביסמנובסקי: לגבי הרחבת הזכאות לששים אלף לילדים, זה אומר שיידרשו עוד שלושת אלפים עובדים לעשייה הזו.

שולמית ביסמנובסקי: כיום יש לנו מחסור ענק בענף בנושא של כח אדם מוכשר ומתאים לגיל הזה.

שולמית ביסמנובסקי: אני מציעה -וגם הגשנו לוועדה הצעה, להכיר בעבודה עם הגיל הרך כעבודה מועדפת וכך תוכלנה גם בנות שרות לאומי או בנות משוחררות מצה"ל להצטרף למעגל המחנכים והמטפלים בגיל הרך, ולהוזיל את עלויות הפעלת הגנים למען הורדת המחירים עבור ההורים, כי מחסור בכח אדם לא יתן לנו להפעיל את ששים אלף המקומות הנוספים שאתם תצרו.

שולמית ביסמנובסקי: לגבי סבסוד ההורים, חשוב מאד שההכרה בהוצאות מעונות ומטפלות בגיל הרך, ימנעו אפליה בין הורים שמגיע להם ושזכאים לסבסוד.

שולמית ביסמנובסקי: כל אדם שמגיע לו סבסוד זכאי לזכות בחירה בסיסית.

שולמית ביסמנובסקי: זכות הבחירה חשוב שהיא תישמר.

שולמית ביסמנובסקי: הזכות לבחור את המוסד החינוכי ואת הדרך החינוכית עבור ילדו.

שולמית ביסמנובסקי: לשם כך יש לדאוג להכיר בהוצאות שכר הלימוד של כל הפעוטות כהוצאה מוכרת במשפחה, בלי להבחין בסוג המוסד בו הם לומדים ובעלות שכר הלימוד - כל עוד זוהי בחירת ההורים.

שולמית ביסמנובסקי: לדוגמה אם ינתן סיבסוד של איקס לילד הזכאי, אז הסיבסוד יצמד לילד בכל מקרה וההנחה בשכר לימוד תהיה בגובה הסיבסוד מתוך העלות הראשונית.

שולמית ביסמנובסקי: חשוב מאד לשמור על זכות הבחירה של ההורים.

שולמית ביסמנובסקי: אסתפק בזה.

שולמית ביסמנובסקי: תודה רבה.

איריס ברנט: תודה.

איריס ברנט: אנסה לקצר.

איריס ברנט: אנחנו רוצים להדגיש את הנושא של ההורים בתוך המערך הזה מכיוון שהסתדרות הפסיכולוגים ערה לזה שקיימים עכשיו תהליכים מאד חשובים בחברה בקשר למעמד ולמקום של הורים, ואנחנו רוצים להדגיש את החשיבות של לקחת בחשבון גם את הקול של ההורים בכל התהליכים שבונים אותם.

איריס ברנט: אני מאד מברכת על ההחלטות שנאמרו כאן אבל, אם כל ההחלטות האלו לא ייושמו בד בבד עם שיתוף פעולה מלא עם ההורים אז אני חוששת שזה לא יוכל להתבצע ולא לכיוון הנכון.

איריס ברנט: זאת אומרת, זה יהיה more of the same של מה שקורה היום.

איריס ברנט: השינוי האיכותי צריך להיות בתפיסה, לראות את ההורים כדמויות שמשפיעות ביותר על הילדים ואגב, גם מחקרים מראים, שגם כשילד נמצא במעון -שהוא אפילו עד לשעה שמונה בערב, עדיין הדמות המשפיעה ביותר על החינוך של הילד היא הדמות של ההורים, וגם ההורה המופנם הוא עדיין הדמות המשמעותית עבור אותו ילד ספציפי.

איריס ברנט: אין לנו קיצורי דרך, אין לנו רק "ילד" ואין לנו רק "מעון" ואין לנו רק "מדינה" ואין לנו רק "הורים", ואם לעשות פרה-פראזה על מה שהפסיכולוג המאד ידוע וויניקוט אמר ש"אין ילד אלא יש ילד ואמא", אז היום, אנחנו, בחברה שלנו, יכולים להגיד ש"אין ילד אלא יש ילד-מדינה -הורה".

איריס ברנט: ומה שמרגש פה היום זה שאנחנו בדיוק נמצאים במשולש הקובע הזה, כשאנחנו לוקחים את הקודקוד של המדינה במשולש הזה כדי לראות את שני הקודקודים האחרים.

איריס ברנט: הדרך לקחת את שני הקודקודים הנוספים היא באמת דרך האחריות המקצועית שלנו להגיד את מה שהילד צריך ודרך שיתוף הפעולה שנעשה עם ארגונים שקשורים להורים.

איריס ברנט: לשם כך הוקמה המועצה הציבורית להורים שהוקמה בראשותה של רינה כהן, והמועצה הציבורית להורים מאגדת ארגונים מקצועיים וגם ארגוני הורים ואנחנו, מטעם הסתדרות הפסיכולוגים, אנחנו יושבים גם בוועד המנהל של המועצה הזו.

איריס ברנט: זה מקום חשוב מאד לקחת אותו ולעשות שיתוף פעולה יחד אתו בכל הפעולות, בכל היישומים וההחלטות שעומדות להתגבש.

תמר ארז: אני רוצה להתייחס לאיחוד החינוך והטיפול.

תמר ארז: פרופ' קליין דיברה על מסגרות של גיל לידה עד שלש ואני רוצה להתייחס לגילאי שלש עד חמש.

זבולון אורלב: לא, זה בישיבה הבאה, תודה רבה.

מירלה גל: אני רוצה לברך את יושב ראש הועדה ואת פרופ' פנינה קליין.

מירלה גל: הועדה אכן הצביעה על הבעיות שיש בחינוך לגיל הרך אלא שלצערי הרב הפתרונות הם פתרונות לא מלאים, הם טיפה בים אל מול מה שאנחנו מתמודדים אתו כיום.

מירלה גל: אני מקבלת את מרבית הדברים שנאמרו כאן סביב השולחן, כולל אלה של מיטל אלא שלמיטל חֲברתי אני רוצה להעיר שהסטנדרט הוא לא רק פונקציה של - - -

זבולון אורלב: סליחה שאני מעיר לך, אני משתדל שלא להעיר, כשאת אומרת על ההמלצות האלו, שהן "טיפה בים" אז את אומרת בעצם: "שמע, זה לא כל כך חשוב, כי אם מאבדים טיפה בים אז זה לא כל כך חשוב, אז נכניס את זה למגירה" אבל אני בטוח שלא התכוונת לזה.

מירלה גל: לא.

מירלה גל: אבל אני חושבת שאם פרופ' קליין התחילה -בהמלצה הראשונה שלה להעביר את זה למשרד החינוך, הרי הראייה היא ראייה חינוכית ולא אכסניא או "אפסניא" לילדים כשהאמהות -או כששני ההורים -ואני חושבת שצריך להתייחס להורים ולא רק לאם, יוצאים לעבוד, אז החינוך במדינת ישראל צריך להיות חינוך חינם מגיל אפס.

מירלה גל: ואם נתייחס לזה כאל חינוך חינם מגיל אפס אז הרבה מן השאלות שעלו כאן סביב השולחן והרבה מן התקציבים שיועדו, לא היו בכלל עולים לשיח.

זבולון אורלב: את אומרת שאם אין חינוך חינם מגיל אפס אז חבל על העבודה.

זבולון אורלב: האם זה המסר שלך?

מירלה גל: לא.

אורית זוארץ: אפשר להבין את המסר שלך כך, שהחינוך הוא זכות בסיסית ואלמנטרית אבל במקרה הזה ההמלצות האלו מאפשרות רק להורים עובדים ליהנות מן הזכות הזאת.

זבולון אורלב: אני מסכים, אני מסכים ואני יכול להוסיף מספר המלצות מאד טובות שאיש לא יחלוק עליהן, אז מה המשמעות של ההמלצות?

זבולון אורלב: ההמלצות הן מה שמונח לפנינו כרגע, ועליהן הדיון.

זבולון אורלב: האם אנחנו רוצים להתגייס ולהעביר אותן או להכשיל אותן?

זבולון אורלב: זו השאלה הבסיסית.

מירלה גל: אנחנו לא רוצים להכשיל את ההמלצות אבל אנחנו חושבים שאפשר וצריך לעשות הרבה יותר.

מירלה גל: כמו שלא יעלה על הדעת, שכשבונים שכונה חדשה, ובונים בית ספר ובונים גן חובה אז לא יכול להיות שבאותה הזדמנות חגיגית לא ייבנה גם מעון לגיל הרך ולא יכול להיות מצב שבו יש מאתיים אלף ילדים במדינת ישראל בגיל הרך, שאין להם אכסניא מפוקחת ומסובסדת על ידי המדינה.

זבולון אורלב: בפעם הראשונה מביאים המלצות שלא היו אף פעם, בשש שנים, כדי להגדיל את ההיצע.

מירלה גל: לצערי הרב, גם התקציבים שקיימים היום במשרדי הממשלה, לא נוצלו, לא בנושא הבטיחות, לא בנושא הבינוי ואני רק מקווה - -

זבולון אורלב: אז אם הם לא נוצלו אז לא כדאי בכלל לעשות כלום, האם זה המסר שלך?

מירלה גל: אנחנו רוצים להוביל אותן אבל - - -

זבולון אורלב: יש הרבה שמוחאים לך בחוץ כפיים, כדי לטרפד את זה.

מירלה גל: היעד המרכזי של כולנו הוא להגיע למצב של חינוך חינם לגיל הרך.

מירלה גל: כולנו מבינים שיש שלבים ואנחנו מברכים על השלבים אבל, אנחנו חושבים שאפשר להאיץ את התהליכים, גם פתרון לשלושים אלף ילדים, או לששים אלף ילדים עדיין לא נותן פתרון מלא.

מירלה גל: סוגיית המטפלות שעלתה כאן, היא סוגיה משמעותית, היא גם מתייחסת לאיכות ואם אנחנו מדברים על מערכת החינוך -שבה מורים פורשים בגיל צעיר, אז במערכת החינוך של הגיל הרך זה לא קיים, נשים מטפלות נדרשות לעבוד עד גיל יציאה לפנסיה ובחדר השני כמדומני מתקיים עכשיו דיון על העלאת גיל הפנסיה קרי, אנחנו עוד נמצא את עצמנו עם מטפלות שעובדות עד גיל ששים ושבע.

מירלה גל: צריך לתת התיחסות גם לנושא של איכות המטפלות דרך המחיר, דרך המחיר המפוקח, צריך להעמיק את הסבסוד.

מירלה גל: אנחנו בארגוני הנשים, כולנו, עושים כמיטב יכולתנו ואגב, זו לא פעם ראשונה שהסוגיה הזו עולה על השולחן, זו אולי הפעם הראשונה שהממשלה מתייחסת אליה אבל, ארגוני הנשים מדברים על הצורך לשפר ולהעמיק את הסבסוד ולבנות עוד מעונות ולמצוא עוד פתרונות כבר זמן רב.

מירלה גל: אני רק יכולה לברך על זה שבמסגרת המחאה החברתית הנושא עלה לסדר היום.

זבולון אורלב: בהקשר זה ראוי להזכיר, שארגוני הנשים קיבלו פרס ישראל על תרומתם לחברה הישראלית -בין היתר גם על מעונות היום וכולנו עדיין מברכים על כך וגאים בכך.

ליאורה מינקה: תודה.

ליאורה מינקה: אני רוצה כמובן לברך, אני חזרתי לשמוע בשקיקה את ההרצאה של פרופ' פנינה קליין, את הסקירה הזו, ואני רוצה לחבור למספר מן העקרונות שנאמרו פה.

ליאורה מינקה: אני רוצה כמובן לחזור על כל הברכות שנאמרו פה.

ליאורה מינקה: אני חושבת שאנחנו צריכים לתעדף, בדיוק מאותה הנחת עבודה עליה דיבר חבר הכנסת אורלב, יושב ראש הועדה, וצריך לאתר את מהות הבעיות ואיך צריך לתעדף גם את הסכומים הבלתי מבוטלים שכל הכבוד על שהצליחו להכניס אותם למערכת.

ליאורה מינקה: אני רוצה ללכת עם הכיוונים שנאמרו פה.

ליאורה מינקה: מי אחראי במדינת ישראל על החובה לתת שירותים לגיל הרך?

ליאורה מינקה: מי?

ליאורה מינקה: אני לא מבינה את זה.

זבולון אורלב: כרגע, זה משרד התמ"ת.

ליאורה מינקה: לא.

ליאורה מינקה: מי אחראי לבנות מעונות?

ליאורה מינקה: מי אחראי לכך שאם הכלה שלי צריכה מקום לילד שלה יהיה לה מקום לילד שלה במקום מסובסד ומפוקח?

זבולון אורלב: מדינת ישראל באמצעות ממשלת ישראל באמצעות שר התמ"ת.

ליאורה מינקה: לא.

ליאורה מינקה: נכון להיום אין תשובות ולצערי, גם מקריאה מאד מעמיקה של המלצות הועדה, לא ברור לי.

ליאורה מינקה: יש קריאה לרשויות המקומיות, לתת את השירות ואני יודעת שהן חייבות לבנות בצורה כזו או אחרת, כדי לתת שירותים והם ניתנים וכאן, בסוף כל ההמלצות אין בהירות לגבי השאלה מי אחראי לתת לילד מקום במעון או במסגרת מסובסדת.

ליאורה מינקה: אני חושבת שהעמקת הסבסוד הממשלתי, אנחנו מוצאים עד היום שהיו תקציבים גם להעמקת סיבסוד וגם לבינוי ולא מומשו.

ליאורה מינקה: צריך לבדוק למה הם לא מומשו, לצערי, בוועדה, אני לא ראיתי שיש הסבר לשאלה מדוע הדברים לא קרו.

ליאורה מינקה: ייתכן שצורת התקיפה של הבעיות והפתרון להן, היו אחרים לו היינו מבינים איפה זה תקוע ואני חושבת שההעברה ממשרד למשרד היא לא מספיקה כדי להבין איפה הדברים תקועים.

ליאורה מינקה: תקציבים, לפחות בשנים שאני מכירה את המערכת, היו גם להעמקת סיבסוד, גם להרחבת סיבסוד ואנחנו דיברנו על הרחבה לששים אלף ילדים שההקצבה הזו לא מומשה.

ליאורה מינקה: זאת אומרת, שהבעיה היא לא רק בתקציב אלא במשהו הרבה יותר עמוק.

ליאורה מינקה: צריכה להיות פה משימה לאומית בהרחבת היצע מעונות היום או מסגרות שמפוקחות במחיר.

ליאורה מינקה: אני רוצה להזכיר לכל הנוכחים כאן, שהמנדט של הועדה -לפי איך שאני קראתי אותו, היה להקל את הנטל הכלכלי -בין השאר, של זוגות עובדים, בני המעמד הבינוני.

ליאורה מינקה: אני לא רואה שבהמלצות האלו יש משהו, כי אין העמקת סיבסוד, יש אולי הרחבה של סיבסוד אבל אין העמקה שלו.

זבולון אורלב: יש את שתי נקודות הזכות.

רותם רולף: עבור כל ילד שתי נקודות זיכוי.

רותם רולף: ארבע מאות ושמונה עשר שקלים עבור כל ילד, לאב שיכול לממש את נקודות הזיכוי.

רותם רולף: זה ניתן מאחר ויש כמות הרבה יותר גדולה של אבות ש- - -

אורית זוארץ: אנחנו יודעות שנשים לא מגיעות בכלל לסף המס.

רותם רולף: הועדה ראתה לנכון לתת את שתי נקודות הזיכוי האלו לאבות מעבר לזה שיש כבר שתי נקודות לנשים שהן אמהות לילדים עד גיל חמש.

ליאורה מינקה: אני רוצה להראות, שבין ההכרזות החשובות -שאני ממש מברכת עליהן- לבין המימוש יש בעיה, אני הערתי בקריאת ביניים על הנושא של איכות הטיפול ולא קיבלתי על זה מענה כי הבעיה שלנו היום היא לא ההכשרה של המטפלות אלא הקידום שלהן וככל שאתה מכשיר אותן יותר הן רוצות -ובצדק, לקבל שכר גבוה יותר.

ליאורה מינקה: אז זה שאומרים לי: השכר יישאר ואנחנו רק נכשיר אותן.

ליאורה מינקה: אני מכשירה אותן והן הולכות אחר כך לעבוד בדברים אחרים.

ליאורה מינקה: יש הגדרה של בעיה, אבל הטיפול, לצערי, הוא לא מקיף, לא הוליסטי, זה הדבר שמצער אותי.

ליאורה מינקה: צריך להכריז, על בינוי מעונות כדבר ראשון.

זבולון אורלב: הישיבה המשותפת של הועדה לזכויות הילד עם הועדה לקידום מעמד האישה, עסקה בשאלת הבינוי ושם נפרשו כל הסיבות.

זבולון אורלב: קיבלתי הודעה שקיצרו לנו את הועדה המשודרת עד אחת עשרה וחמש דקות.

זבולון אורלב: יש שתי אפשרויות.

זבולון אורלב: או שנמשיך בחדר שלנו או שנסיים עד לשעה אחת עשרה וחמישה, נחליט אז.

סמדר יעקובסון: שלום, אני מנכ"ל האגודה לסוכרת נעורים.

סמדר יעקובסון: ראשית, אני רוצה להודות לחברת הכנסת אורית זוארץ על הנקודה שהעלית, כיוון שאני מייצגת כאן ציבור של חמשת אלפים ילדים שסובלים מסוכרת נעורים מסוג 1 בישראל, שבעים מתוכם בגילאי אפס עד שלש ושמונים בגילאי שלש עד חמש, והם חיים תחת עוול מתמשך שלא יכולים להיקלט במסגרות החינוך.

סמדר יעקובסון: למרות שסכרת היא מחלה שבהחלט -מגילאי חמש ומעלה, החולים בה נמצאים בחינוך הרגיל בליווי סייעות רפואיות, ילדים כאלה נדרשים לבדיקות דם וזריקות אינסולין במהלך היום, הם לא יכולים להיקלט בתוך המסגרת הזו ונמנעת מהם מהם הזכות הבסיסית להיות - - -

זבולון אורלב: אשר על כן, את מציעה, שבמסגרת ההסדרים שאנחנו עושים נמצא פתרונות גם לילדים האלה.

סמדר יעקובסון: ברגע שיהיה פתרון בנושא החינוך לגילאים האלה - - -

זבולון אורלב: הדברים נאמרו גם על ידי חברת הכנסת זוארץ בצורה ברורה, לגבי ילדים בעלי צרכים מיוחדים ולא רק החולים בסוכרת נעורים, ואני מבטיח לך שבעקבות ההערה של חברת הכנסת זוארץ -שהיא הערה מאד נכונה ומהותית, לפחות בכל מה שקשור בי אנחנו נטפל בדבר הזה, הוא חשוב.

זבולון אורלב: בדרככן, עשיתם שרות לכל הילדים בעלי הצרכים המיוחדים.

זבולון אורלב: תודה רבה לך.

זבולון אורלב: : בוקר טוב.

זבולון אורלב: ראשית אני מברך על הדיון החשוב הזה, עם הדברים של יושב ראש ושל פרופ' פנינה קליין אבל, אני חושב שעוול ייעשה אם ייאמר ששינוי התפיסה טומן בחובו דווקא העברת סמכויות מן התמ"ת למשרד החינוך משום שמשרד התמ"ת, במהלך השנים האחרונות -לפחות בעשר השנים האחרונות שאני מכיר, שינה תפיסה ומתמקד בעיקר בנושא של הילד ולא בנושא של התעסוקה.

זבולון אורלב: עמדתנו היא שבשלב הזה, שינוי ממשי כזה יעכב את המהפיכה הרצויה והמבורכת שכולנו מברכים עליה.

זבולון אורלב: בנוגע לשאר ההמלצות, אנחנו רואים עין בעין את מיקוד הבעיות הקיימות בתחום אולם, הפתרונות המוצעים -כמו שהגברת ליאורה מינקה אמרה, לא ממצים את המקסימום האפשרי.

זבולון אורלב: בכלל זה הנושא של שיפור משמעותי ומיידי בתנאי העסקתן של המטפלות, למשל, דבר שגם יגרום להעלאת איכות החינוך ולהעלאת איכות המטפלות הקיימות בתחום.

זבולון אורלב: הרחבת המסגרות המוצעות היא לא רק בתהליך של הוספת סכום כי ראינו שבמהלך השנים האחרונות חזר הכסף לאוצר בעקבות זה שלא מומש.

זבולון אורלב: בנייה היא הסרת החסמים הבירוקרטיים שקיימים היום, גם לרשויות וגם לארגונים, ובכלל, צירפנו, כל הארגונים יחד, מכתב, שבו פירטנו את התפיסה ואנחנו חושבים שראוי להתייחס אליה ושוב, אני מברך את הועדה.

טוקה ילין מור: אני מאמינה שנוצרה פה, כפי שאמרו חבר הכנסת אורלב ופרופ' פנינה קליין, הזדמנות נדירה לשינוי סדר עדיפות לאומית ולמתן עדיפות לילדים בגיל הרך, וללא עדיפות לילדים בגיל הרך אנחנו לא יכולים לדבר על שוויון הזדמנויות בחברה הישראלית ולא יכולים לדבר על התפתחותם התקינה והמיטבית של ילדים.

טוקה ילין מור: אני חושבת שהדבר הזה, עם כל ההסתייגויות וסימני השאלה וההשלמות בנושא כזה או אחר, צריך לעמוד לנגד עינינו.

טוקה ילין מור: אלו המלצות שכולן מתיחסות לנושאים דחופים ביותר שכל אנשי המקצוע העלו אותם שוב ושוב במשך שנים, כנושאים שדורשים התיחסות דחופה, על מנת שלא תהיה פגיעה מתמשכת בילדים.

טוקה ילין מור: אני רוצה, בגלל לוח הזמנים הקצר, להתייחס כאן לדברים שנאמרו על ידי ארגוני הנשים.

טוקה ילין מור: אני חושבת שארגוני הנשים, שהיו שותפים מלאים בהמלצות לבניית חוק הפיקוח, לחקיקת חוק הפיקוח, כל הארגונים בכל הוועדות בפרט הועדה בראשותה של פרופ' מיקי רוזנטל, שהוקמה על ידי משרד התמ"ת, והגיע הזמן שכאשר נוצרת סיטואציה, הזדמנות וניתנים תקציבים מיוחדים להפעלת החוק, לבוא ולפעול למען החוק, חוק הפיקוח, שיהיה חוק שיהיה נכון לגבי כלל הילדים בישראל ולפני שאנחנו נוכל לתת חינוך חינם לילדים מגיל שלשה חודשים ומעלה אני חושבת שנכון הדבר, כפי שקבעה ועדת טרכטנברג, שנוכל להרחיב את הסיבסוד לכל ילד שנמצא במסגרת שעונה לדרישות החוק ואשר הוריו יכולים ליהנות מן הסיבסוד בגלל שכר הלימוד.

טוקה ילין מור: זהו השלב הראשון שצריך להיות נכון לפני שאנחנו נגיע -אם ירצה השם, כולנו נהיה בעד שיהיה חוק חינוך חינם לילדים בגיל הרך.

אביבית ברקאי: תודה.

אביבית ברקאי: בפתח הדברים, מצטרפת לברכות על המלצות הועדה.

אביבית ברקאי: כל הנקודות שנוגעות לתחום החינוך ובכללן גם תחום הגיל הרך הן סוגיות שאנחנו בהחלט מתריעים עליהן כבר שנים.

אביבית ברקאי: הצעת חוק הפיקוח על המעונות מראשיתה כבר התגלגלה מספר כנסות.

זבולון אורלב: מה המסר שלך לדיון הזה?

אביבית ברקאי: אעבור למספר הערות בנוגע לדברים שנאמרו.

אביבית ברקאי: קודם כל יש לזכור -בהמשך להערה שאמרה חברת הכנסת זוארץ, שלצד המעונות שמפוקחים היום יש מאות -אם לא מלמעלה מכך, מעונות או מסגרות שכלל אינן מפוקחות, שבהן הילדים נמצאים ושוהים בהן כבאכסניא ולכן יש דחיפות רבה בקידום הצעת החוק וברור שאנחנו מברכים על כך.

אביבית ברקאי: מצטרפת לדברים שנוגעים לילדים עם צרכים מיוחדים.

אביבית ברקאי: אנחנו מציעים לחשוב על פרק שילוב, כפי שנעשה בתחום החינוך המיוחד, על מנת לשלב ילדים בעלי צרכים מיוחדים במעונות היום או להקים מסגרות לימודיות.

זבולון אורלב: האם את זוכרת מי יזם את חוק השילוב?

אביבית ברקאי: כן, לא שכחתי לרגע.

אביבית ברקאי: שאלה לנציגת האוצר: אמרת, כשסקרת את הנושא התקציבי אמרת 350 מליון להכשרת מטפלות חדשות ופיקוח, ואמרת את זה בנשימה אחת ורק רציתי לוודא מה התקציב שיועד לטובת הפיקוח על הגיל הרך.

אביבית ברקאי: ברשותך יושב הראש, לאחרונה התבטא שר האוצר לגבי כך שכתוצאה מתמורות שנעשות בעולם ייתכן וגם המלצות ועדת טרכטנברג לא ימומשו במלואן, הוא אמר זאת בתקשורת ורציתי לשמוע -או לוודא, שהנושאים בהמלצות שאנחנו דנים בהן היום, שאנחנו לא יושבים כאן לריק ושתצא איזושהי הודעה, בין אם עכשיו ובין אם ב-20 בנובמבר ואגב זהו היום שבו נחתמה אמנה לזכויות הילד וזה יום זכויות הילד, שאולי ביום הזה באמת תצא הודעה רשמית שכל המלצות הללו שאנחנו דנים בהן היום אכן ימומשו אחת לאחת.

תמר אלמוג: אדוני יושב הראש, מבקשת לציין שתחום הגיל הרך ותחום מעונות יום נמצא על סדר היום בשנים האחרונות, גם של המשרד וגם של הממשלה.

זבולון אורלב: אכוון אותך.

זבולון אורלב: אני שואל על עמדת המשרד באשר להמלצות, האם אתם תומכים?

זבולון אורלב: מה אתם מתכוונים לעשות איתן?

תמר אלמוג: אנחנו מטפלים בהמלצות של ועדת טרכטנברג באמצעות החלטות ממשלה פרטניות שיובאו אל הממשלה, כל המלצה כהחלטת ממשלה פרטנית.

זבולון אורלב: האם ההמלצות שלכם ישקפו תמיכה בהמלצות ועדת טרכטנברג?

זבולון אורלב: האם הצעות המחליטים שלכם ישקפו תמיכה בהמלצות טרכטנברג?

זבולון אורלב: האם ישקפו שחיקה?

זבולון אורלב: התנגדות?

אורית זוארץ: באיזה תחום אתם מתכוונים לקדם המלצות?

אורית זוארץ: אם אפשר לשׂבר את אוזננו בשלב הזה, אני מניחה שאתם כבר שוקלים.

תמר אלמוג: אומַר כך, פרט להמלצה שבסעיף הראשון שמדבר על העברת התחום למשרד אחר, כל שאר ההמלצות נמצאות כבר בתהליך טיפול מתקדם של הצעות מחליטים ותומכים בהן.

תמר אלמוג: אני לא יודעת להגיד בשלב זה לגבי הסעיף הראשון, אם הוא יובא בכלל או מתי הוא יובא.

ורד כרמון: תודה רבה.

ורד כרמון: ברכות על קיום הועדה ולכל אלה שדיברו בה.

ורד כרמון: אתייחס לעיקרי הדברים.

ורד כרמון: המשרד שלנו תומך בהמלצות הדוח הזה והוא אף כתב מסמך של אמנה חברתית-כלכלית, כמשרד חברתי הוא מאד תומך בדברים.

זבולון אורלב: באם סיימת לומר את דברייך על ההמלצות, אני אודה לך.

תמר אלמוג: המשרד רוצה להעמיק הסיבסוד להורים, במיוחד לאלה מן השכבות החלשות ולאוכלוסיות שבסיכון, כעשרים אלף פעוטות בסיכון, כ-50% ויגיש הצעה בענין הזה, על אף שהמלצות הדוח מדברות על המעמד הבינוני, אנחנו עדיין חושבים שיש - - -

זבולון אורלב: כלומר, בהמלצות שלכם לממשלה ב- 20 בנובמבר, האם אתם מתכוונים להציע הצעת מחליטים שתעמיק סיבסוד?

תמר אלמוג: העמקת הסיבסוד בהשתתפות ההורים וגם -כמו שאמרה חברת הכנסת זוארץ, לא ניתָן מקום לבעלי צרכים מיוחדים - - -

זבולון אורלב: מה אתם מתכוונים לעשות עם זה?

תמר אלמוג: גם בתחום הזה אנחנו מבקשים לתת יותר.

זבולון אורלב: אני שואל שוב, האם שר הרווחה מתכוון בהצעות המחליטים להביא הצעה משלו כדי לעשות את שני התיקונים האלה?

תמר אלמוג: יש הצעה באמנה שהגישו.

אורית זוארץ: האם האמנה היא הצעת מחליטים?

תמר אלמוג: לא הצעת מחליטים, יש באמנה הצעה שהמשרד הציע ואני בטוחה שהיא תוצע.

זבולון אורלב: תגידי שאת לא יודעת מה מתבשל בלשכת השר.

תמר אלמוג: זה המסר שאני יכולה למסור לכם כרגע.

פנינה קליין: שמעתי את כל ההערות, אני מסכימה שנפלא וטוב יהיה אם אנחנו נוכל בעצם לקבל את הכל ואני לא אעבור על הרשימה.

פנינה קליין: כל מי שחי במציאות מבין שזה לא בדיוק אפשרי.

פנינה קליין: אני רוצה להעיר לגבי המעונות, קודם כל אם התקבל הרושם שכל המעונות נוראיים אז לא זו היתה הכוונה, אבל, המספרים שאמרתי הם נכונים ואני עומדת מאחוריהם.

פנינה קליין: כשהורה בא לקחת את ילדו מן המעון והילד לא בוכה, ההורה אומר: יופי, הוא כבר התרגל והכל בסדר אבל רבותי, לא הכל בסדר, אנחנו לא יודעים מה הילד הפסיד.

פנינה קליין: ההורה יודע לשאול: האם הוא אכל היום?

פנינה קליין: אבל הוא לא יודע לשאול: כמה פעמים חייכת אל הילד שלי?

פנינה קליין: כמה פעמים התייחסת?

פנינה קליין: אנחנו לא יודעים בבחינת "שאינו יודע לשאול" אז כשאנחנו מדברים על הכל בסדר בבקשה, רבותי, יש מה לשפר, זה דבר אחד.

פנינה קליין: לא צריך פתרון מלא לכל התינוקות.

פנינה קליין: ישארו -ואולי טוב שכך, מאה אלף תינוקות שנשארים עם האמהות שלהם, נפלא, אנחנו, בחישוב, לא צריכים לעשות חישוב של "אה! ישארו לנו עוד מאה אלף שלא הולכים למעון" אנחנו כן צריכים שאם אמא רוצה -וזו הכוונה שלה, תהיה לה אופציה אבל, הועדה לא מתכוונת להמליץ על הוצאת תינוקות מן הבית, זו הדרך המועדפת.

זבולון אורלב: תודה רבה.

רועי גזית: ברצוני לשאול שאלה.

זבולון אורלב: שאל בבקשה.

רועי גזית: ממה שאני שומע פה ומה שכתוב מפורשות בדוח של טרכטנברג, הוא שאין כוונה להגדיל את היקף המשאבים.

רועי גזית: המילה 'סיבסוד' מופיעה מעט מדי פעמים.

רועי גזית: אם אתם מדברים גבוהה גבוהה על איכות בחינוך זה לא המבנה, אלא זה לשלם לעובדת יותר משלות אלפים שמונה מאות שקל, אלה 40% מן האוכלוסיה שמרוויחים ארבעת אלפים ₪ ומטה זה לא לתת להם חוברת כל כך גדולה של טפסים כשהם צריכים שני עורכי דין בשביל לקבל אישור שהם אכן מרוויחים למטה מארבעת אלפים ₪ כי לא מאמינים להם - - -

זבולון אורלב: מה השאלה?

רועי גזית: השאלה היא, האם תם מבינים את המשמעות שכתובה בדוח הזה, שבספטמבר 2012 דבר לא ישתנה, כי הדברים האלה לא נכנסים לחוק ההסדרים, כי מנכ"ל משרד התמ"ת, הרי ההמלצות להעביר את זה למשרד החינוך, אז ההמלצה של משרד התמ"ת היא לא להכניס את זה לחוק ההסדרים אלא להגביר את הפיקוח כלומר, שהורה יצטרך, בנוסף, גם לפתוח את התיקים שלו במס הכנסה כדי להוכיח ש-40% מן האוכלוסיה במדינת ישראל מרוויחים למטה מארבעת אלפים ₪ - - -

זבולון אורלב: תודה רבה.

רועי גזית: שלש דקות.

זבולון אורלב: ביקשת ממני לשאול שאלה - - -

רועי גזית: נכון והשאלה, האם המשמעות - - -

זבולון אורלב: אני קורא אותך לסדר פעם ראשונה ובפעם השלישית יוצאים.

זבולון אורלב: הבהרתי שאני חייב לסיים.

רועי גזית: האם הבנת את המסר?

זבולון אורלב: אני קורא אותך לסדר פעם שניה.

רועי גזית: תודה.

זבולון אורלב: אני רוצה לסכם את הישיבה ולומר שראשית, אני חושב - - -

אורית זוארץ: מתוך הדיון עולים שני צירים לוועדה, כבוד יושב הראש, ציר אחד הוא באמת תכנית העבודה של המשרדים הרלבנטים, שיבואו ויציגו הנה ציר של זמן כיצד הם מתכוונים ליישם את זה, הציר השני הוא המשך התהליך של החשיבה והדיונים העקרוניים על "חינוך לגיל הרך - לאן?

אורית זוארץ: " ו"אם בכלל" - לכלל אזרחי מדינת ישראל וזה ציר שאנחנו לא מתכוונים להזניח.

אורית זוארץ: כמובן שבתוך המערכת הזו אנחנו צריכים לתת מענה כפי שהעלית, גם לשכרן של העובדות, גם לתנאי העסקתן וגם לתנאי הפרישה שלהן, זה משהו שאסור להזניח, תודה.

זבולון אורלב: כמו שאתם רואים, מפצירים בי להביא לסיום.

זבולון אורלב: אף שנחת עלינו במפתיע קיצור הישיבה, הצלחנו לעמוד במשימה באופן עקרוני, אם כי הייתי רוצה לאפשר להאריך קצת יותר בדברים אבל, אני רוצה לסכם.

זבולון אורלב: אני רואה חשיבות רבה בדיון שהתקיים ושפרס הסכמה רחבה מאד באשר לחשיבות יישום ההמלצות של הועדה, כיוון שהן משקפות שינוי דרמטי ביחס של המדינה לפיו היא חייבת לגלות אחריות על טיפולם וחינוכם של פעוטות בגילאים אפס עד שלש.

זבולון אורלב: אנחנו רשמנו לפנינו את הודעות משרדי הממשלה -האוצר, התמ"ת והרווחה, באשר לתמיכתם בהמלצות הועדה.

זבולון אורלב: הועדה קוראת לשלושת השרים לפעול ככל שהם יכולים וגם ליתר שרי הממשלה, שיהיו בישיבת הממשלה הקרובה שאמורה לאשר באופן קונקרטי פרטני את המלצות, שיאומצו כל ההמלצות ככתבן, כלשונן וכרוחן כפי שהמליצה הועדה.

זבולון אורלב: הועדה קוראת לשר התמ"ת, בגיבושו את הצעות המחליטים, לשקול בחיוב את ההערות שהושמעו כאן במהלך הדיון, על ידי הגורמים השונים שדיברו וגם לשר הרווחה, בעיקר, בכל מה שקשור להתיחסות לטיפול בילדים עם צרכים מיוחדים.

זבולון אורלב: אני חושב שזה חשוב ואני מבקש ממך, גברת אלמוג, שלא תחכו לפרוטוקול אלא תעבירו את הדברים, גם הלשכה המשפטית, תעבירו את הדברים, כדי שנוכל לברך בהסכמה רחבה מאד את מה שתחליט הממשלה ושלא נמצא את עצמנו חסרים.

זבולון אורלב: אני רוצה להודות לפרופסור פנינה קליין על הדברים המאלפים שאני מאד מקווה שהם באמת ישפיעו על כל התהליך וכמובן שהמשימה העיקרית מבחינתנו היא להשלים את החקיקה עד סוף דצמבר.

זבולון אורלב: תודה רבה, הישיבה נעולה.